ดาวโจนส์ร่วงกว่า300จุด,น้ำมันดิ่งเกือบ4ดอลาร์,ทองคำลงแรง 
หุ้นดาวโจนส์ปิดร่วง 308.05 จุด กังวลสหรัฐขึ้นภาษีนิติบุคคล ด้านราคาน้ำมันร่วง 3.79 ดอลลาร์ ขณะที่ทองคำ ลงแรง 13 ดอลลาร์
24 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 32,423.15 จุด ร่วงลง 308.05 จุด หรือ -0.94% ดัชนี เอสแอนด์พี 500 ปิดที่ 3,910.52 จุด ลดลง 30.07 จุด หรือ -0.76% ดัชนี แนสแดค ปิดที่ 13,227.70 จุด ลดลง 149.84 จุด หรือ -1.12%
ดัชนีดาวโจนส์ตลาดหุ้นนิวยอร์กปิดร่วงลงเมื่อวันที่ 23 มี.ค. เนื่องจากความกังวลเกี่ยวกับการแพร่ระบาดรอบใหม่ของไวรัสโควิด-19 ได้ฉุดหุ้นกลุ่มสายการบินและกลุ่มโรงแรมดิ่งลงอย่างหนัก นอกจากนี้ นักลงทุนยังวิตกว่ารัฐบาลสหรัฐอาจจะปรับขึ้นภาษีเงินได้นิติบุคคลเพื่อนำมาเป็นค่าใช้จ่ายในมาตรการกระตุ้นเศรษฐกิจวงเงิน 1.9 ล้านล้านดอลลาร์
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือนพฤษภาคม ลดลง 3.79 ดอลลาร์ ปิดที่ 57.76 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม ลดลง 3.83 ดอลลาร์ ปิดที่ 60.79 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน ลดลง 13.00 ดอลลาร์ ปิดที่ 1,725.10 ดอลลาร์ต่อออนซ์